ORDE do 24 de agosto de 2005 pola que se regula o procedemento para a concesión de axudas no sector das forraxes desecadas en 2005.
CONSELLERÍA DO MEDIO RURAL — III. OUTRAS DISPOSICIÓNS — 30/08/2005

O Regulamento (CE) nº 1786/2003, do Consello, do 29 de setembro, que establece a organización común de mercado (OCM) no sector das forraxes desecadas, prevé un réxime de axudas para os produtos incluídos na dita OCM e o Regulamento (CE) nº 382/2005, da Comisión, do 7 de marzo, establece
as disposicións de aplicación do regulamento antedito.
En virtude da dita normativa, o Real decreto 311/2005, do 18 de marzo, determina a normativa básica estatal de aplicación en España sobre o réxime de axudas no sector das forraxes desecadas.
Sen prexuízo da aplicabilidade directa da normativa comunitaria, a entrada en vigor desa normativa comunitaria e a básica estatal, fan necesario ditar unha orde que regule o procedemento de concesión das axudas no sector das forraxes desecadas na Comunidade Autónoma de Galicia, e que substitúa a Orde do 16 de outubro de 2000 (DOG nº 206, do 24 de outubro).
Por outra parte, o Regulamento (CE) nº 1782/2003, crea unha axuda directa aos agricultores produtores de forraxes desecadas que, a partir da campaña 2006-2007, se integrará no réxime de pagamento único e que durante a campaña 2005-2006, de acordo co disposto no Regulamento (CE) nº 382/2005, se vai canalizar transitoriamente a través da industria de transformación.
Esta orde ten en conta o procedemento para a tramitación e concesión de axudas nesta comunidade autónoma, de conformidade co previsto no artigo 78 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia así como no que resulta de aplicación, a Lei 38/2003, do 17 de novembro, xeral de subvencións.
Segundo a Lei 7/1994, do 29 de decembro, de creación do Fondo Galego de Garantía Agraria (Fogga) (denominado así en virtude da disposición adicional quinta da Lei 7/2002, do 27 de decembro, de medidas fiscais e de réxime administrativo (DOG nº 251, do 30 de decembro) e o Decreto 128/1996, do 14 de marzo, que a desenvolve, correspóndelle ao dito organismo, entre outras funcións, a execución da política desta consellería en relación coas accións derivadas da aplicación da política agrícola común (PAC) e a concesión de axudas para o funcionamento das distintas organizacións comúns de mercados na Comunidade Autónoma de Galicia como, neste caso, no sector das forraxes desecadas.
Polo tanto, tendo en conta o disposto no artigo 30.I.3 do Estatuto de autonomía de Galicia, e no uso das facultades que me confire a Lei 1/1983, do 22 de febreiro, reguladora da Xunta de Galicia e do seu presidente, e o Decreto 50/2002, do 14 de febreiro,
DISPOÑO:
Artigo 1º.-Obxecto.
1. Esta orde ten por obxecto regular o procedemento de solicitude, tramitación e concesión das axudas aos produtos incluídos na OCM das forraxes
desecadas no ámbito territorial da Comunidade Autónoma de Galicia, que se relacionan no artigo 1 do Regulamento (CE) 1786/2003, do Consello, e conforme se definen no punto 1º do artigo 2 do Regulamento (CE) 382/2005, da comisión.
2. Quedan excluídas da axuda as forraxes procedentes de superficies acollidas a algún dos réximes de axuda establecidos no título IV do Regulamento (CE) nº 1782/2003, de acordo co disposto no artigo 4 do Regulamento (CE) nº 382/2005.
3. A campaña de comercialización das forraxes desecadas comezará o 1 de abril de cada ano e rematará o 31 de marzo do ano seguinte.
Artigo 2º.-Beneficiarios.
As axudas reguladas nesta orde concederanse ás persoas físicas ou xurídicas que previamente autorizadas polo Fogga, obteñan e dean saída do recinto da súa industria ás forraxes nas condicións indicadas no artigo 9 do Regulamento 1786/2003, e se inclúan nalgunha das categorías seguintes:
a) Empresas que celebren contratos cos produtores de forraxes para desecar.
b) Empresas que transformen a súa propia produción ou, no caso de agrupacións, a dos seus membros, obtida en parcelas que fosen obxecto dunha declaración de superficies forraxeiras.
c) Empresas que obteñan as subministracións de compradores de forraxes autorizados polo Fogga e que, pola súa vez, celebren contratos cos produtores das forraxes que hai que transformar.
Artigo 3º.-Solicitude de autorización das empresas de transformación.
1. Para poder percibir as axudas previstas nesta orde, as empresas de transformación situadas na Comunidade Autónoma de Galicia terán que estar autorizadas polo Fogga.
2. Para a súa autorización, as ditas empresas presentarán antes do inicio da campaña unha solicitude de autorización, segundo o modelo do anexo I, xuntando a ela unha memoria técnica que inclúa, polo menos, as seguintes indicacións:
a) A descrición do recinto da empresa de transformación, indicando, en particular, os lugares que sirvan para a entrada e almacenamento dos produtos que vaian transformarse; os destinados ao almacenamento e saída de produtos acabados; e da situación das instalacións de transformación.
b) A descrición das instalacións técnicas e, en particular, dos fornos de deshidratación (con indicación da capacidade de evaporación por hora e da temperatura de funcionamento), das instalacións de trituración e de pesada, que sirvan para realizar as operacións de deshidratación de forraxes frescas, de molturación das secadas ao sol e de fabricación de concentrados de proteínas. No caso de deshidratación por calor, disporán dun termógrafo de lectura continua instalado en cada máquina deshidra
tadora para verificar a temperatura do aire á entrada do proceso que establece o artigo 2.2º a) primeiro guión do Regulamento (CE) 382/2005, así como dos equipos de medición necesarios para o control de consumos e tempo de funcionamento da industria transformadora.
c) Unha listaxe dos engadidos, de acordo co disposto no artigo 2, punto 5º, do Regulamento (CE) 382/2005, utilizados antes ou durante o proceso de transformación; así como outra listaxe indicativa dos demais produtos utilizados na fabricación e dos produtos acabados.
d) Os rexistros da contabilidade de existencias, conforme os modelos que se xuntan como anexo IV desta orde, que permitan un seguimento diario das cantidades de produtos que entren para seren procesados, indicando para cada recepción a data de entrada, a cantidade, a especie e a porcentaxe de humidade; das cantidades producidas; das cantidades e calidade das forraxes que saian; e das cantidades de aglutinantes ou de calquera outro engadido que se utilice na fabricación. En todo caso deberá conter os datos exixidos no artigo 12 do Regulamento nº 382/2005.
Artigo 4º.-Solicitudes de autorización dos compradores de forraxes.
As persoas físicas ou xurídicas que lles compren mercadorías aos produtores de forraxes frescas para entregalas ás empresas de transformación, conforme se indica no terceiro guión do artigo 2º desta orde, para obter a autorización como comprador de forraxes para desecar e triturar, deberán presentar unha solicitude, conforme o modelo do anexo II, comprometéndose ao cumprimento das condicións previstas no artigo 8º desta orde.
Artigo 5º.-Prazo e forma de presentación das solicitudes de autorización das empresas de autorización e dos compradores de forraxes.
As solicitudes de autorización previstas nos artigos 3º e 4º desta orde presentaranse antes do inicio da campaña de comercialización, nos servizos provinciais do Fogga ou por calquera das canles previstas no artigo 38.4º da Lei 30/1992, do 26 de novembro, e dirixiranse ao director do Fogga.
Artigo 6º.-Resolución de autorización.
1. Efectuada a comprobación de que o solicitante reúne os requisitos establecidos pola normativa reguladora, o respectivo servizo provincial do Fogga elevará proposta, a través do delegado provincial do organismo, ao director do Fogga, para que dite a correspondente resolución antes do inicio da campaña de comercialización.
2. Con carácter excepcional, poderase conceder unha autorización provisional por período non superior aos dous meses seguintes ao do inicio da campaña de que se trate, debendo nese prazo autorizarse ou denegarse definitivamente.
3. De non ditarse resolución expresa neses prazos, entenderanse concedidas as autorizacións por silencio administrativo.
4. As autorizacións concedidas terán validez mentres non se retiren expresamente. Non obstante, as empresas de transformación e os compradores de forraxes que dispoñan de autorización en anteriores campañas, deberán comunicar antes do inicio da campaña e mediante escrito dirixido ao director do Fogga, a súa intención de manter a autorización para actuar na nova campaña.
5. No suposto de modificación, durante a campaña de comercialización, dalgunha das indicacións previstas na memoria técnica a que se refire o punto 2 do artigo 3º, as empresas de transformación autorizadas deberán comunicar a dita circunstancia ao Fogga, nun prazo de dez días naturais, co obxecto de confirmar, se procede, a súa autorización.
Artigo 7º.-Obrigas das empresas de transformación.
As empresas de transformación autorizadas deberán cumprir as seguintes obrigas:
a) Procesar a forraxe adquirida, exclusivamente, segundo algunha das modalidades previstas no artigo 2º desta orde.
b) Destinar unicamente á deshidratación a forraxe que chegue á planta de transformación picada, non empacada, con máis do 25 por cento de humidade cuxo período de retención máximo, desde a entrada na planta ata o seu procesamento, sexa inferior a 24 horas, e procedente de parcelas situadas a unha distancia máxima de 100 km daquela planta. Tendo dereito á axuda só aquelas partidas cuxa humidade media ponderada, á entrada na empresa transformadora, sexa alomenos do 30 por cento, medida como máximo cada dez días.
Malia o anterior, e nos casos en que a forraxe proceda de parcelas situadas a unha distancia superior, as entradas comunicaranse previamente, cando menos, cunha antelación dunha hora e trinta minutos, debendo realizarse en días laborables, agás sábados, entre as 9.00 e as 19.00 horas, así como xustificarse a utilización dun medio de transporte especializado.
c) As forraxes destinadas a ser secadas doutra forma (SOF) unicamente terán dereito á axuda se se someten a un proceso de moenda.
d) Nos supostos en que se simultaneen os procesos, efectuar a fabricación e almacenamento dos produtos obtidos a partir de forraxes secadas ao sol en locais ou lugares distintos a aqueles onde se realice a fabricación de forraxes deshidratadas ou concentrados de proteínas. En todo caso, prohíbese a mestura, na empresa de transformación dos produtos pertencentes a ambos os grupos de forraxes.
Ademais, cando se pretenda efectuar algunha das operacións previstas no artigo 9 do Regulamento (CE) 382/2005, deberá solicitarse autorización pre
via do correspondente servizo provincial do Fogga, que determinará as condicións da súa realización e supervisará as ditas operacións.
e) Levar unha contabilidade de existencias diaria, de acordo co contido dos modelos do anexo IV desta orde, coas indicacións establecidas na alínea a) do artigo 10 do Regulamento (CE) 1786/2003, así como no artigo 12.1º do Regulamento (CE) 382/2005.
A dita contabilidade establecerase por separado para as forraxes deshidratadas, para as forraxes secadas ao sol, para os concentrados de proteínas, e para produtos deshidratados, como se definen no punto 1º do artigo 2 do Regulamento (CE) 382/2005. Ademais, nos casos en que se deshidraten ou elaboren produtos distintos aos anteriores, levarase unha contabilidade específica relativa ás outras actividades de deshidratación ou elaboración.
f) Comunicar por escrito ao servizo provincial do Fogga, antes do final do primeiro mes de cada trimestre, a porcentaxe media de humidade, calculada mediante a comparación entre as cantidades utilizadas e as cantidades de forraxes desecadas obtidas, durante o trimestre anterior.
g) Presentar as copias dos contratos das declaracións de superficie e de entrega, e a listaxe ou soporte magnético coas parcelas agrícolas incluídas nos contratos e declaracións, nos prazos establecidos no artigo 12º.
h) Efectuar as tomas de mostras e a determinación do peso das forraxes desecadas, no momento en que saian da empresa.
i) Comunicar ao servizo provincial do Fogga o programa de saídas de forraxes desecadas subvencionable, que vaia saír da empresa, cunha antelación mínima de dous días hábiles.
j) Utilizar un secadoiro que cumpra as condicións de temperatura do aire, tempo de paso das forraxes e espesura de capa, que se prevén na letra a) do punto 2º do artigo 2 do Regulamento (CE) 382/2005. En todo caso, a detección de que a temperatura do aire, no momento da entrada da forraxe no secadoiro, non é inferior a 250º C, realizarase mediante un termógrafo de lectura continua instalado en cada máquina.
k) Presentar os xustificantes necesarios para a correcta comprobación do seu dereito ás axudas e, en particular, aqueles a que se refire o artigo 13 do Regulamento (CE) 382/2005, que lle fosen solicitados polo Fogga.
l) As restantes condicións previstas nos Regulamentos (CE) 1786/2003 e (CE) 382/2005.
Artigo 8º.-Obrigas dos compradores de forraxes.
Os compradores de forraxes autorizados deberán cumprir as seguintes obrigas:
a) Presentar ante o servizo provincial do Fogga unha copia dos contratos e un soporte magnético que conteña todas as parcelas agrícolas incluídas
nos ditos contratos, nos prazos que se indican no artigo 11º.
b) Levar un rexistro dos produtos de que se trate, segundo o modelo que se xunta como anexo V desta orde, e que conteña como mínimo as entradas e saídas de produto.
c) Poñer a disposición do Fogga a súa contabilidade financeira.
d) Facilitar as operacións de control.
Artigo 9º.-Suspensión temporal das autorizacións.
As autorizacións concedidas conforme o disposto no artigo 6º desta orde poderán ser suspendidas temporalmente polo director do Fogga, por un período comprendido entre un e cinco anos, en función da gravidade da infracción, cando as empresas de transformación ou os compradores de forraxes deixen de cumprir algún dos requisitos previstos na normativa comunitaria ou estatal ou das obrigas previstas nos artigos 7º e 8º desta orde.
Artigo 10º.-Contratos de subministración de forraxes.
1. Os contratos de subministración de forraxes que vaian transformarse, celebrados por escrito entre as empresas de transformación e compradores de forraxes cos produtores, nos supostos a) e c) do artigo 2º desta orde, incluirán, polo menos, as seguintes especificacións:
a) Nome e apelidos e enderezo das partes contratantes.
b) Data da sinatura do contrato.
c) Campaña de comercialización.
d) Especie ou especies de forraxes que vaian transformarse, así como a cantidade previsible.
e) Identificación das parcelas agrícolas en que se cultiven as forraxes que vaian transformarse, conforme o sistema alfanumérico de identificación previsto na alínea 1ª do artigo 14 do Regulamento (CE) 796/2004.
f) Prezo que se pagará aos produtores pola forraxe verde e, se é o caso, pola forraxe secada ao sol.
g) As condicións de entrega e pagamento.
2. Nos contratos previstos no artigo 2º a) desta orde que teñan por obxecto un pedido especial para a transformación de forraxes subministradas polos produtores, deberase precisar, ademais do sinalado no número anterior, o seguinte:
a) Superficie cuxa colleita se destine a entrega.
b) A obriga da empresa transformadora de aboarlles aos produtores a axuda establecida nesta orde, que as ditas empresas reciban polas cantidades transformadas en virtude do contrato.
3. Os contratos de compravenda de forraxes con destino á súa transformación axustaranse ao modelo de contrato-tipo homologado previsto na Orde APA/894/2005, do 15 de marzo de 2005 (BOE nº 84,
do 8 de abril), pola que se prorroga a homologación para a campaña 2005/2006 do contrato tipo de compravenda de forraxes para a transformación.
Artigo 11º.-Declaracións de superficies e de entrega de forraxes para a súa transformación.
1. As declaracións de superficie que deberán realizar, por escrito, as empresas de transformación que elaboren a súa produción ou a dos seus asociados, nos supostos do artigo 2º a) desta orde, incluirán, polo menos, as especificacións previstas no modelo do anexo VI.
2. A identificación das parcelas agrícolas realizarase conforme o sinalado na alínea e) do punto 1 do artigo anterior.
Todas as parcelas incluídas nos contratos a que se refire o artigo anterior e nas declaracións de superficie do número 1 deste artigo deberán figurar nas declaracións previstas no artigo 16 da orde da anteriormente denominada Consellería de Política Agroalimentaria e Desenvolvemento Rural, do 24 de xaneiro de 2005, pola que se regulan as solicitudes, no ano 2005, de axudas de superficies, primas gandeiras, prima láctea e indemnización compensatoria e se establece o sistema de información xeográfica de parcelas agrícolas en Galicia (DOG do 28 de xaneiro).
3. As declaracións de entrega expedidas, por escrito, nos supostos en que a empresa se abasteza de compradores de forraxes autorizados, incluirán, polo menos, os datos sinalados no modelo do anexo VII.
4. Para os efectos de formalizar os contratos do artigo 10º e declaracións deste artigo, consideraranse os seguintes rendementos previsibles, referidos ao 12% de humidade:
a) Alfalfa: rendemento de 12.000 kg/hectárea.
b) Pradaría leguminosas-gramíneas: rendemento de 13.500 kg/hectárea.
5. Cando as entregas de forraxes con cargo a un contrato ou declaración superen en máis dun 10% a cantidade sinalada no número anterior, a empresa de transformación ou comprador deberá proceder á súa ampliación, comunicándolle por escrito a dita circunstancia ao servizo provincial do Fogga, previamente a que se produza, coa correspondente aceptación do comprador, se é o caso.
Artigo 12º.-Prazo de celebración e presentación dos contratos e declaracións.
1. Os contratos e declaracións de superficie e de entrega deben presentarse cunha antelación mínima de dous días hábiles á data de entrega da forraxe e en todo caso antes do 15 de setembro.
2. Malia o anterior, en casos excepcionais debidamente xustificados, poderán presentarse ata o 30 de novembro.
Artigo 13º.-Solicitudes de axuda.
1. As empresas de transformación autorizadas que estean interesadas en obter as axudas previstas nesta
orde deberán presentar unha solicitude conforme o modelo do anexo III desta orde.
2. As solicitudes dirixiranse ao director do Fogga e presentaranse nos servizos provinciais do Fogga ou por calquera das canles previstas no artigo 38.4º da Lei 30/1992, do 26 de novembro.
3. O prazo de presentación será de corenta e cinco días naturais, contados a partir do seguinte ao da finalización do mes en que saíran as forraxes da empresa de transformación.
4. Non poderá presentarse ningunha solicitude de axuda para unha campaña determinada despois do quince de abril seguinte á finalización dela.
5. Malia o disposto no punto anterior, admitiranse as solicitudes presentadas ata vinte e cinco días naturais seguintes aos ditos prazos, aplicándose, excepto supostos de forza maior, una redución do 1% do importe da axuda por cada día hábil, excepto sábados, de atraso.
6. As solicitudes presentadas transcorridos eses vinte e cinco días non serán admitidas.
7. Sen prexuízo de todo o anterior, as empresas de transformación e os compradores de forraxes autorizados deberán presentar, con data máxima do día 15 de cada mes, unha listaxe dos contratos formalizados durante o mes anterior e das declaracións de entrega establecidas durante o mes anterior.
Artigo 14º.-Documentación complementaria á solicitude.
1. Sen prexuízo da documentación que teña que achegar a empresa de transformación, nos prazos indicados nos artigos desta orde, coa solicitude xuntarase a seguinte:
a) Copia da contabilidade de existencias referida ao mes precedente.
b) Copia dos contratos ou declaracións de entrega formalizados ata a data de presentación da solicitude.
c) Se é o caso, as garantías necesarias para percibir os anticipos a que se refire o artigo 17º desta orde.
d) Unha declaración de conxunto de todas as solicitudes de axuda efectuadas ou concedidas para o mesmo fin polas distintas administracións públicas competentes.
2. Ademais, os solicitantes deberán acreditar o cumprimento das obrigas impostas aos beneficiarios das subvencións e axudas públicas no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.
Artigo 15º.-Tramitación e resolución das solicitudes.
1. Os servizos provinciais do Fogga, logo de efectuar os controis pertinentes e, en todo caso, logo de comprobación do dereito á axuda, elevarán a oportuna proposta, a través da delegación provincial do
Fogga, ao director do organismo sobre as solicitudes presentadas, para que este dite a correspondente resolución.
2. Nos supostos en que a empresa solicitante percibise anticipos con anterioridade á resolución, de acordo co previsto no artigo seguinte, o pagamento da axuda consistirá, se é o caso, no aboamento do saldo resultante da eventual diferenza entre a contía do anticipo e o importe total da axuda que corresponda.
3. O prazo máximo de resolución e pagamento das axudas será de dous meses desde a finalización dos controis do servizo provincial do Fogga a que se refire o artigo 19º desta orde.
4. Na falta de resolución expresa no prazo anterior, as solicitudes presentadas entenderanse desestimadas por silencio administrativo.
Artigo 16º.-Contía da axuda.
Conforme o previsto no artigo 4 do Regulamento (CE) nº 1786/2003, e sen prexuízo do disposto no artigo 6 do dito regulamento respecto da cantidade máxima nacional garantizada, o importe das axudas polos produtos subvencionables establecidos nesta orde será de 33 euros por tonelada.
Artigo 17º.-Anticipos e garantías.
1. Malia o disposto no artigo anterior, puntos 1º e 3º, desta orde, e despois de que a forraxe abandone a empresa transformadora, esta poderá solicitar o anticipo previsto no artigo 7 do Regulamento (CE) nº 1786/2003, polos importes que se sinalan para cada caso.
O dito anticipo solicitarase mediante indicación expresa na propia solicitude de axuda.
2. Logo da comprobación do dereito á axuda, o servizo provincial do Fogga elevará a oportuna proposta, a través da súa delegación provincial do Fogga, ao director do organismo, sobre os anticipos solicitados, para que este efectúe o pagamento do anticipo.
3. Non obstante, poderase proceder ao pagamento do anticipo con anterioridade á comprobación do dereito á axuda, se a empresa xunta, coa solicitude, unha garantía igual ao 110 por cento do importe do anticipo.
A dita garantía cubrirá calquera outra fianza que puidese terse constituído conforme o disposto no número 1 deste artigo.
4. O prazo para resolver sobre o anticipo solicitado será dun mes contado a partir do seguinte ao da presentación da solicitude. Transcorrido este, poderase entender desestimada a solicitude de anticipo por silencio administrativo.
Artigo 18º.-Liberación de garantías.
1. Por instancia do interesado, o delegado provincial do Fogga procederá á devolución das garantías presentadas, cando se recoñeza o dereito á percepción da axuda, polo menos, pola cantidade anticipada.
2. No suposto en que a axuda se conceda por cantidade inferior á anticipada, poderá executarse a garantía pola diferenza entre ambas as dúas cantidades, de non ingresar a empresa interesada a dita cantidade, logo do requirimento do Fogga.
Artigo 19º.-Controis.
Todos os controis administrativos e, se é o caso, sobre o terreo, serán efectuados polos servizos provinciais do Fogga, de conformidade co disposto nos artigos 13 do Regulamento (CE) 1786/2003 e 23 a 28 do Regulamento (CE) 382/2005.
Artigo 20º.-Reducións e exclusións no caso de declaracións de cantidades excesivas por parte das empresas de transformación.
1. Sen prexuízo do previsto no artigo 23, e de conformidade co disposto no artigo 29 do Regulamento (CE) 382/2005, nos supostos en que se constate que a cantidade de forraxes desecadas indicada nunha ou varias solicitudes de axuda, por unha empresa de transformación, sexa superior á subvencionable, o importe da axuda calcularase sobre a base da cantidade efectivamente subvencionable, minorándose o dobre da diferencia constatada.
2. Non obstante, a solicitude de axuda será desestimada no caso de que o dito excedente sexa superior nun 20 por cento á cantidade subvencionable, ou se por segunda vez nunha mesma campaña, se detecte un excedente, aínda que este sexa inferior a un 20 por cento.
3. Cando a diferenza entre a cantidade solicitada e a realmente subvencionable supere o 50 por cento ou se constate de novo na mesma campaña unha diferenza superior ao 20 por cento pero inferior ao 50 por cento, non se concederá axuda ningunha pola campaña en curso.
4. Malia o anterior, se se comproba que as irregularidades anteriores foron cometidas deliberadamente, non se concederán as axudas durante a campaña en curso nin na seguinte.
Artigo 21º.-Reducións e exclusións por incumprimento de determinadas condicións de autorización por parte das empresas de transformación e os compradores.
1. Sen prexuízo do previsto no artigo 23, e de conformidade co disposto no artigo 30 do Regulamento (CE) 382/2005, cando se comprobe que a contabilidade de existencias non cumpre coas condicións establecidas na alínea e) do artigo 7º desta orde ou que non pode establecerse a correspondencia entre a contabilidade de existencias, a contabilidade financeira e os xustificantes, sen prexuízo das reducións e exclusións previstas no artigo anterior, imporáselle á empresa de transformación unha redución comprendida entre o 10% e o 30% do importe da axuda solicitada para a campaña en curso en función da gravidade das faltas que se cometesen.
2. De constatárense as ditas irregularidades de novo nos dous anos seguintes á primeira constatación, a dirección do Fogga retirará a autorización da empresa de transformación como mínimo por unha campaña e, como máximo, por tres campañas.
Artigo 22º.-Modificación da resolución de concesión.
1. Toda alteración das condicións tidas en conta para a concesión das axudas previstas nesta orde e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
2. O importe da axuda concedida non poderá ser de tal contía que, illadamente ou en concorrencia con outras subvencións ou axudas, supere o custo da actividade que vai desenvolver o beneficiario.
Artigo 23º.-Reintegro da axuda.
Procederá o reintegro, total ou parcial, do importe da axuda e mais os xuros de mora producidos desde o pagamento, no suposto de incumprimento das condicións establecidas para a súa concesión e, en todo caso, nos supostos previstos no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.
Artigo 24º.-Recursos administrativos.
Contra as resolucións que, en aplicación desta orde, dite o director do Fogga, poderase interpoñer recurso de alzada ante o presidente do dito organismo, no prazo dun mes contado a partir do día seguinte ao da súa notificación, de conformidade co disposto nos artigos 107, 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común.
Se a resolución non fose expresa, o prazo será de tres meses, contados a partir do día seguinte a aquel en que se produzan os efectos do silencio administrativo.
Artigo 25º.-Obriga de facilitar información.
Ademais da documentación complementaria que, en calquera momento, lle poidan exixir os órganos correspondentes do Fogga, a empresa beneficiaria das axudas ten a obriga de facilitar toda a información que lle sexa requirida polos órganos dependentes do organismo pagador, pola Intervención Xeral da Comunidade Autónoma, polo Tribunal de Contas e polo Consello de Contas, no exercicio das súas funcións de fiscalización e control do destino das axudas públicas, así como a que lle sexa solicitada por calquera órgano comunitario de inspección ou control.
Disposicións adicionais
Primeira.-A concesión destas axudas realizarase con cargo os orzamentos de gastos do Fogga conforme aos
orzamentos xerais da Comunidade Autónoma para 2005 na aplicación orzamentaria 09.60.614A.779.0 ordenación, reestruturación, fomento e mellora da produción agraria. Axudas a produtores derivadas da nova PAC: 35.000 A.
Segunda.-Sen prexuízo do disposto nos artigos 20º, 21º e 23º desta orde, seralle de aplicación aos beneficiarios das axudas reguladas nesta orde o réxime de infraccións e sancións en materia de subvencións previsto no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.
Disposición transitoria
Única.-Axuda directa da campaña 2005/2006.
De acordo co disposto no artigo 35 do Regulamento (CE) nº 382/2005, da Comisión, e na disposición transitoria única do Real decreto 311/2005, do 18 de marzo, as empresas de transformación transferirán aos produtores, con carácter transitorio para a campaña 2005/2006, a axuda directa que corresponda, calculada en función das cantidades de forraxe entregadas a estas. Para iso, nos quince días naturais seguintes á data da dita transferencia, a empresa de transformación deberá remitir ao Fogga os xustificantes que acrediten o ingreso da cantidade que lle corresponda ao produtor pola cantidade de forraxes entregada, debendo presentar certificado de pagamento da entidade bancaria da empresa onde figure o nome do beneficiario seguido do seu NIF ou CIF, así como a cantidade de forraxe entregada referenciada ao 12 por cen de humidade e o importe total pagado.
O incumprimento da obriga de pagamento por parte da empresa de transformación dará lugar á aplicación da penalización establecida no artigo 30 do Regulamento (CE) nº 382/2005.
Disposición derrogatoria
Única.-Quedan derrogadas a orde da anteriormente denominada Consellería de Política Agroalimentaria e Desenvolvemento Rural, do 16 de outubro de 2000 (DOG nº 206, do 24 de outubro), que regula o procedemento para a concesión das axudas no sector das forraxes desecadas e a orde da mesma consellería do 15 de decembro de 2004 (DOG nº 247, do 22 de decembro) pola que se convocan para o ano 2005, as axudas no sector das forraxes desecadas.
Disposicións derradeiras
Primeira.-Facúltase o director do Fondo Galego de Garantía Agraria para ditar as instrucións precisas para o desenvolvemento e execución desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 24 de agosto de 2005.
Alfredo Suárez Canal
Conselleiro do Medio Rural